Modise-man handig eindelik verklaring oor plaasdiere in | Netwerk24
Deur Susan Cilliers 16 Mei 2019 14:59
Kapt. Tebogo Mokolobate, Thandi Modise se voormalige veiligheidshoof, het eers met sy vierde hofverskyning in Potchefstroom gehoor gegee om ’n volledige, getekende verklaring oor gebeure in 2014 op haar plaas in te dien.
Mokolobate het dié verklaring Woensdag in die landdroshof in Potchefstroom aan AfriForum oorhandig. Dit kom nadat die hof reeds vroeg in April gelas het Mokolobate en Bejani Chauke, Modise se voormalige raadgewer, moet teen 29 April verklarings indien of self getuig oor die gebeure op die plaas.
Adv. Gerrie Nel, aanklaer in die Modise-saak en hoof van AfriForum se privaat vervolgingseenheid, praat vroeg in April met kapt. Tebogo Mokolobate in die landdroshof in Potchefstroom. Foto: Susan Cilliers
AfriForum vervolg Modise privaat namens die Nasionale Dierebeskermingsvereniging (NDBV) weens bewerings van diereverwaarlosing op haar plaas naby Potchefstroom.
Chauke en Mokolobate het in 2014 nog vir Modise, voorsitter van die Nasionale Raad van Provinsies, gewerk. AfriForum beweer hulle het sedert verlede jaar nie gehoor gegee aan verskeie versoeke om verklarings in te dien nie en dat die organisasie daarom ’n dagvaarding ingevolge art. 205 van die Strafproseswet moes aanvra om hulle te dwing om dit te doen. Albei ontken dat hulle nie hul samewerking gegee het nie.
Chauke het teen 29 April sy volledige, getekende verklaring ingedien, maar Mokolobate het nie. Hy het tot
6 Mei uitgestel gekry. Toe hy die verklaring op 6 Mei indien, het ’n bladsy ontbreek. Dit het blykbaar belangrike inligting bevat.
Mokolobate moes gevolglik wéér Woensdag in die hof verskyn om aan die hofbevel gehoor te gee. Dié keer het hy eindelik die volledige, getekende verklaring verskaf.
Mokolobate is nou dr. Job Mokgoro, Noordwes se premier, se veiligheidshoof. Modise was die provinsie se premier tot kort voor die herrie op haar plaas. Chauke is deesdae ’n raadgewer van pres. Cyril Ramaphosa.
AfriForum het in 2018 besluit om Modise privaat te vervolg nadat die nasionale vervolgingsgesag (NVG) in 2017 besluit het om dit nie te doen nie, glo weens ’n gebrek aan bewyse. Tientalle dooie en uitgeteerde diere is in Julie 2014 op Modise se plaas, Modderfontein, naby Potchefstroom gevind. Die NDBV moes destyds 162 diere van kant maak en meer as 100 verwyder. Modise het toe gesê sy was nie bewus van die probleme op haar plaas terwyl iemand dit namens haar bestuur het nie.
AfriForum se ondersoek is byna afgehandel.
Meer oor: Afriforum | Thandi Modise | Potchefstroom | Dieremishandeling | Verklaring | Hof
Getuies kry week uitstel vir verklarings oor Modise
AfriForum draai skroewe stywer teen Modise
Mishandel van diere op Modise-plaas: AfriForum dring aan op getuienis